Elméletben nincs PVP, ha nem akarjuk, gyakorlatban néhányan megoldották a dolgot
Publikálva 2019. november 26. 13:37
Újabb – ki tudja már számolni, hanyadik – vicces sztori derült ki a Fallout 76-ból köszönhetően a Redditnek. Arról korábban már írtunk, hogy az előfizetéses és a hétköznapi játékosok gyakorlatilag háborút vívnak a szervereken, most azonban kiderült, hogy szó szerint senki sincs biztonságban, még azok sem, akik amúgy pacifistán, minden konfliktust elkerülve próbálnának meg kalandozni a nukleáris pusztában. Aki ismeri a játék rendszerét, az tudja, hogy önmagában lehetetlen valakit meggyilkolni, ha ugyanis az általunk megsorozott illető nem lő vissza, nem aktiválódik a PVP, vagyis békésen várhatja, hogy kifogyjon az agresszor lőszere és tovább álljon (régebben minimális sérülést el lehetett szenvedni konkrét visszajelzés nélkül is, ezt végül megváltoztatta a Bethesda és bevezetett egy direkt a karakterek elleni küzdelemre kihegyezett szervertípust, amelyet bizonytalan időre később aztán lekapcsoltak). Néhányan azonban megoldották, hogy azokkal is végezzenek, akik igazából igyekeznek nem ártani senkinek.
A fórumon ugyanis többen is arra panaszkodtak, hogy egyre gyakoribb, hogy a fontosabb központi helyeket az agresszorok nukleáris aknák tucatjaival árasztják el. Ezek önmagukban ártalmatlanok lennének, ha viszont a játékos ezt követően berobbantja a mezőt, maga a detonáció nem, az elszabaduló sugárzás viszont simán kivégzi a célpontot, annak a hatásához ugyanis nem szükséges aktívnak lennie a PVP kapcsolónak – ezt követően pedig a kacatjainak egy részét bizony be is lehet gyűjteni. A helyzet az, hogy az első ilyen támadást még tavaly októberben részletezték, azóta azonban – miután mondanunk sem kell, hogy a Bethesda nem nagyon törődött az ilyen helyzetek megoldásával – egyre népszerűbbé és népszerűbbé válik, lassan pedig már odáig fajul a dolog, hogy szinte mindenki találkozik a problémával, méghozzá platformtól függetlenül. Az atomrobbanást előidéző akna alapvetően drága, viszont pár héttel ezelőttig komolyabb retorzió nélkül lehetett belőle egy bugnak köszönhetően végtelen mennyiségűt duplikálni belőle, a jelek szerint pedig azok a PVP-re éhes hősök, akik a Survival szerverek bezárást követően újra rászabadultak a mezei kalandorokra, szép kis készletet halmoztak fel ezekből. A Bethesda egyik dolgozója természetesen reagált is a dologra és igyekezett megnyugtatni mindenkit: már dolgoznak a problémán.